REGOLAMENT TAL-KUMMISSJONI (KE) Nru 304/2009
tal-14 ta’ April 2009
li jemenda l-Annessi IV u V għar-Regolament (KE) Nru 850/2004 tal-Parlament Ewropew u tal-Kunsill fir-rigward tat-trattament ta’ skart li jkun fih pollutanti organiċi persistenti fil-proċessi ta’ produzzjoni termika u metallurġika
(Test b’relevanza għaż-ŻEE)
IL-KUMMISSJONI TAL-UNJONI EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (1), u b’mod partikolari l-Artikolu 7(6) u l-Artikolu 14(3) tiegħu,
Billi:
(1)
Fit-tmien laqgħa tal-Konferenza tal-Partijiet fil-Konvenzjoni ta’ Bażel ġew adottati linji gwida tekniċi ġenerali aġġornati dwar il-ġestjoni ekoloġikament razzjonali tal-iskart li jkun fih jew li jikkonsisti jew li jkun ikkontaminat minn pollutanti organiċi persistenti (id-Deċiżjoni VIII/16). Is-subtaqsima dwar il-produzzjoni termika u metallurġika ta’ metalli ġiet miżjuda mat-taqsima IV.G.2 li tikkonċerna l-qerda u t-trasformazzjoni irriversibbli.
(2)
L-aġġornament tal-linji gwida għandu jkun rifless fir-Regolament (KE) Nru 850/2004, peress li dawn il-linji gwida joffru sors rilevanti għall-progress xjentifiku u tekniku fit-trattament ta’ skart li jkun fih pollutanti organiċi persistenti.
(3)
Il-linji gwida aġġornati jiddefinixxu wkoll il-livelli ta’ qerda u trasformazzjoni irriversibbli meħtieġa biex jiġi żgurat li ma jidhrux aktar karatteristiċi ta’ pollutanti organiċi. Dawn il-metodi ma għandux ikollhom, fost l-oħrajn, valuri ta’ emissjonijiet ta’ dibenżo-p-diossini poliklorinati (PCDDs) u dibenżofurans poliklorinati (PCDFs) ogħla minn 0,1 ng TEQ/Nm3. Dan il-valur huwa identiku għall-valur tal-limitu ta’ emissjonijiet fl-arja kif stipulat fid-Direttiva 2000/76/KE tal-Parlament Ewropew u tal-Kunsill tal-4 ta’ Diċembru 2000 dwar l-inċinerazzjoni tal-iskart (2). Peress li hija essenzjali l-ħtieġa li l-faċilitajiet għat-trattament tal-iskart li jkun fih pollutanti organiċi persistenti jħarsu l-valuri tal-limitu ta’ emissjonijiet għall-PCDDs u l-PCDFs kif stipulati fid-Direttiva 2000/76/KE, dawn il-valuri għandhom jiġu applikati, kemm jekk il-proċessi jkunu soġġetti għal dik id-Direttiva kif ukoll jekk le.
(4)
Il-linji gwida tekniċi ġenerali aġġornati dwar il-pollutanti organiċi persistenti jirrakkomandaw ukoll, fit-taqsima IV.G.1, is-separazzjoni ta’ dak l-element ta’ skart minn tagħmir li jkun fih jew ikun ikkontaminat minn pollutanti organiċi persistenti. Dan ir-rekwiżit jiċċara l-implimentazzjoni tal-operazzjonijiet tat-trattament ta’ qabel imsemmija fil-Parti 1 tal-Anness V għar-Regolament (KE) Nru 850/2004. Għalhekk, il-Parti 1 tal-Anness V għar-Regolament (KE) Nru 850/2004 għandha tiġi emendata skont dan.
(5)
Il-fatturi ta’ ekwivalenza ta’ tossiċità li ntużaw fl-Annessi IV u V għar-Regolament (KE) Nru 850/2004 biex jiġu kkalkulati l-limiti ta’ konċentrazzjoni għall-PCDDs u għall-PCDFs ġew aġġornati mill-Organizzazzjoni Dinjija tas-Saħħa fl-2005 skont l-informazzjoni xjentifika l-aktar reċenti. Dan għandhu jkun rifless fl-Annessi IV u V għar-Regolament (KE) Nru 850/2004.
(6)
Il-miżuri stipulati f’dan ir-Regolament huma dawk l-aktar xierqa biex jiġi żgurat livell għoli ta’ protezzjoni għas-saħħa tal-bniedem u għall-ambjent.
(7)
Ir-Regolament (KE) Nru 850/2004 għandu għalhekk jiġi emendat skont dan.
(8)
Il-Kumitat stabbilit bl-Artikolu 18 tad-Direttiva 2006/12/KE tal-Parlament Ewropew u tal-Kunsill (3) ma tax opinjoni dwar il-miżuri pprovduti f’dan ir-Regolament fiż-żmien stipulat mill-President tiegħu u għalhekk il-Kummissjoni ressqet proposta quddiem il-Kunsill marbuta mal-miżuri. Minħabba li, meta skada l-perjodu stipulat bl-Artikolu 17(2) tar-Regolament (KE) Nru 850/2004, il-Kunsill la kien adotta l-miżuri proposti u lanqas indika l-oppożizzjoni tiegħu għalihom, għandhom, taħt is-subparagrafu tal-Artikolu 5(6) tad-Deċiżjoni tal-Kunsill 1999/468/KE (4), jiġu adottati mill-Kummissjoni,
ADOTTAT DAN IR-REGOLAMENT:
Artikolu 1
L-Annessi IV u V għar-Regolament (KE) Nru 850/2004 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta’ April 2009.